Diari Oficial de la Generalitat Valenciana


Sumari del DOGV 6294, del 22-06-2010 (2010/7091)

DECRET 100/2010, de 18 de juny, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització.
-------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2010/06/18/100/dof/vci/html**

### Dades del document

Número de DOGV
:   6294

Data del DOGV
:   22-06-2010

Secció del DOGV
:   I. DISPOSICIONS GENERALS

Número del document
:   2010/7091


Data del document
:   18-06-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * producte alimentós
    * agricultor
    * residu d'insecticida
    * legislació
    * aliment per al bestiar
    * producte fitosanitari
    * organisme genèticament modificat
    * registre de documents
    * legislació alimentària
    * comercialització
    * inspecció d'aliments
    * explotació agrària
    * indústria agroalimentària
    * producció agrícola

DECRET 100/2010, de 18 de juny, del Consell, pel qual es regula l'obligatorietat de mantindre la traçabilitat en els productes agrícoles de la Comunitat Valenciana i la seua primera comercialització. [2010/7091]  
ÍNDEX  
Preàmbul  
Article 1. Objecte  
Article 2. Definicions  
Article 3. Obligació de registre  
Article 4. Registres  
Article 5. Registres de productes fitosanitaris i d'anàlisi de residus de productes fitosanitaris  
Article 6. Registres dels plans i de les pràctiques de fertilització o adobament nitrogenat i d'anàlisi de sòls i aigües  
Article 7. Registres de material vegetal procedent d'organismes modificats genèticament  
Article 8. Registres de destinació de la producció  
Article 9. Controls oficials  
Article 10. Incompliment d'obligacions  
Disposició transitòria única. Utilització dels anteriors llibres d'explotació agrícoles  
Disposició derogatòria única. Normes que es deroguen  
Disposició final primera. Habilitació de desenvolupament reglamentari  
Disposició final segona. Entrada en vigor  
Annexos   
PREÀMBUL  
La protecció de la salut dels consumidors és un objectiu bàsic de la legislació alimentària. Un dels instruments per a aconseguir i controlar este objectiu és la traçabilitat dels productes agroalimentaris, és a dir, la capacitat de reconstruir la història o l'itinerari d'un producte a través d'uns sistemes documentats de registres. Este sistema permet, en cas de problemes de seguretat alimentària, procedir a retirades específiques i precises de productes, o bé informar-ne els consumidors o les autoritats competents encarregades del seu control.  
En el Reglament (CE) número 178/2002, de 28 de gener de 2002, del Parlament Europeu i del Consell, pel qual s'establixen els principis i els requisits generals de la legislació alimentària, es va crear l'Autoritat Europea de Seguretat Alimentària i va fixar procediments relatius a la seguretat alimentària (d'ara endavant Reglament 178/2002), es recull l'obligació de l'assegurament de la traçabilitat en totes les etapes de la producció, la transformació i la distribució dels aliments, pinsos i animals destinats a la producció d'aliments. Esta obligació suposa que els explotadors d'empreses alimentàries han de poder identificar qualsevol persona o empresa que els haja subministrat o a aquelles que subministren un aliment, pinso, animal destinat a la producció d'aliment o qualsevol substància destinada a ser incorporada a un aliment o pinso o amb probabilitat de ser-ho.   
El Reglament (CE) número 852/2004, de 29 d'abril, relatiu a la higiene dels productes alimentaris (d'ara endavant Reglament 852/2004), s'establix que és necessari un plantejament integrat per a garantir la seguretat alimentària des del lloc de producció primària fins a la seua posada en el mercat o exportació, cada operador d'empresa alimentària, al llarg de la cadena alimentària, ha de garantir que no es compromet la seguretat alimentària. En l'article 4.1 s'obliga els operadors d'empreses alimentàries que exercisquen la seua activitat en el sector primari a complir les disposicions generals d'higiene que figuren en l'annex I, part A, de l'esmentat reglament.  
Així mateix, en el Reglament (CE) número 183/2005, de 12 de gener de 2005, del Parlament Europeu i del Consell, pel qual es fixen requisits en matèria d'higiene dels pinsos, s'establixen obligacions per a les operacions en l'àmbit de la producció primària de pinsos. Estes obligacions, recollides en l'annex I de l'esmentat reglament, són semblants a les del Reglament 852/2004, per la qual cosa en el text de la disposició només es fa referència al Reglament 852/2004.  
Estes disposicions generals es resumixen en la necessitat que els operadors de producció primària s'asseguren, en la mesura que siga possible, del fet que els productes primaris estan protegits de qualsevol fogar de contaminació.  
D'acord amb açò, els agricultors o les empreses agrícoles que es dediquen a la producció vegetal amb finalitats alimentàries no només han d'adoptar les mesures que els corresponga d'acord amb allò que s'establix el punt 5, de la part a) de l'annex I, del Reglament 852/2004, sinó que han de portar i han de conservar registres sobre les mesures aplicades per a controlar els perills de manera adequada i durant un període adequat. Estos registres inclouen la utilització de productes fitosanitaris i biocides, l'aparició de plagues i malalties que puguen afectar la seguretat dels productes alimentaris d'origen vegetal i els resultats de totes les anàlisis pertinents efectuades en mostres agafades de plantes o altres mostres que tinguen importància per a la salut humana. Encara que no estan establides oficialment quines són eixes plagues o malalties, atés que el registre sobre l'ús de productes fitosanitaris inclou les dades sobre la plaga o malaltia que es combat, es pot considerar que la finalitat prevista en el Reglament 852/2004 queda coberta.   
L'Orde APA/326/2007, de 9 de febrer, del Ministeri d'Agricultura, Pesca i Alimentació, per la qual s'establixen les obligacions dels titulars d'explotacions agrícoles i forestals en matèria de registre de la informació sobre l'ús de productes fitosanitaris (d'ara endavant Orde APA/326/2007), fixa qui està obligat a mantindre registres i quines dades s'hi han de registrar.  
En l'Orde de 12 de desembre de 2008, de la Conselleria d'Agricultura, Pesca i Alimentació, per la qual s'establix el Programa d'Actuació sobre les Zones Vulnerables Designades a la Comunitat Valenciana (d'ara endavant Orde de 12.12.2008), s'establix, en l'article 2, quadern d'explotació, que «Les explotacions agràries ubicades en les zones designades com a zones vulnerables han de portar un quadern d'explotació en el qual registraran els plans i les pràctiques de fertilització o adobament segons el seu cultiu».  
El Reglament (CE) número 1830/2003, de 22 de setembre de 2003, del Parlament Europeu i del Consell, relatiu a la traçabilitat i a l'etiquetatge d'organismes modificats genèticament (OMG), i a la traçabilitat dels aliments i pinsos produïts a partir d'estos, i pel qual es modifica la Directiva 2001/18/CE (d'ara endavant Reglament 1830/2003), establix, en l'article 4.A.1, el següent:  
«En la primera fase de la comercialització d'un producte que conté o està compost per OMG, fins i tot, si es comercialitza a granel, els operadors han de vetlar perquè es transmeta per escrit a l'operador que reba el producte la informació següent:  
a) La menció que el producte conté o està compost per OMG.  
b) L'identificador únic o els identificadors únics assignats a estos OMG d'acord amb l'article 8».  
En la Llei 9/2003, de 25 d'abril, per la qual s'establix el règim jurídic de la utilització confinada, alliberament voluntari i comercialització d'organismes modificats genèticament, s'establix, en l'article 18, que «Les persones físiques o jurídiques que comercialitzen organismes modificats genèticament o productes que els continguen, conservaran i transmetran les dades i informacions que reglamentàriament s'establisquen per a facilitar el seu control i la possible retirada del mercat, en totes les fases de comercialització, amb la finalitat d'obtindre la localització retroactiva dels seus moviments en totes les etapes de producció, transformació i distribució».  
A l'hora d'homogeneïtzar els registres que s'han de portar en el sector primari, també s'han de tindre en compte sistemes de producció voluntaris que requerixen l'administració de registres.  
En virtut de l'anterior, i a la vista de les competències exclusives de la Generalitat sobre agricultura establides en l'article 49.3.3ª de l'Estatut d'Autonomia de la Comunitat Valenciana, complit el tràmit d'informació pública amb les organitzacions professionals agràries, entitats associatives agràries i la resta de conselleries afectades, a proposta de la consellera d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i prèvia deliberació del Consell, en la reunió del dia 18 de juny de 2010,  
DECRETE  
Article 1. Objecte  
1. L'objecte d'este decret és recopilar les diferents obligacions que, respecte a la traçabilitat, tenen els agricultors i les empreses agrícoles de la Comunitat Valenciana en l'exercici de la seua activitat.  
2. L'àmbit d'aplicació d'este decret és el territori de la Comunitat Valenciana.  
Article 2. Definicions  
A l'efecte d'este decret s'entendrà per:  
1. Agricultor: qualsevol persona física que produïsca vegetals o fongs de forma comercial amb destinació a l'alimentació humana o animal o a altres usos ornamentals o industrials.  
2. Empresa agrícola: persona jurídica que produïsca vegetals o fongs de forma comercial amb destinació a l'alimentació humana o animal o a altres usos ornamentals o industrials.  
3. Empresa alimentària: definició de l'article 3.2 del Reglament 178/2002: tota empresa pública o privada que, amb ànim de lucre o sense de lucre, duga a terme qualsevol activitat relacionada amb qualsevol de les etapes de la producció, la transformació i la distribució d'aliments. Aquells agricultors i empreses agrícoles que produïsquen amb destinació a l'alimentació humana tindran la consideració d'empresa alimentària.  
4. Empresa de pinsos: definició de l'article 3.5 del Reglament 178/2002: tota empresa pública o privada que, amb ànim de lucre o sense de lucre, duga a terme qualsevol activitat de producció, fabricació, transformació, emmagatzemament, transport o distribució de pinsos; s'inclou tot productor que produïsca, transforme o emmagatzeme pinsos per a alimentar els animals de la seua pròpia explotació. Aquells agricultors i empreses agrícoles que produïsquen amb destinació a l'alimentació animal tindran la consideració d'empresa agrícola de pinsos.  
5. Registre: qualsevol sistema d'emmagatzemament de dades, siga en suport paper o en suport informàtic, que represente resultats obtinguts o proporcione evidència de les activitats exercides segons allò preestablit.   
6. Organisme de control: un tercer independent en què l'autoritat competent ha delegat determinades tasques de control.   
7. Traçabilitat: la possibilitat de trobar i seguir el rastre, a través de totes les etapes de producció, transformació i distribució, d'un aliment, un pinso, un animal destinat a la producció d'aliments o una substància, destinats a ser incorporats en aliments o pinsos o amb probabilitat de ser-ho.  
Article 3. Obligació de registre  
1. Tindran obligació de registrar els moviments dels productes agrícoles i dels mitjans de producció tots aquells agricultors i empreses agrícoles que estiguen en algun dels supòsits que es detallen en cada un dels tipus de registre.  
2. Els agricultors i empreses agrícoles que tinguen l'obligació de portar algun tipus de registre poden encomanar l'administració d'estos a una persona o entitat externa, encara que la responsabilitat dels registres continue sent de l'agricultor o empresa agrícola.  
3. Els agricultors i empreses agrícoles que tinguen obligació de portar algun tipus de registre han de mantindre a disposició de l'autoritat competent, en cas de no disposar del número de registre de l'explotació, el document del número d'identificació fiscal del titular de l'explotació.  
4. Els agricultors i empreses agrícoles que tinguen el caràcter d'empresa alimentària o empresa de pinsos han de mantindre a disposició de l'autoritat competent, d'acord amb l'article 4.b) de l'Orde APA/326/2007 «Una relació de les parcel·les que integren l'explotació, identificades per mitjà de les seues respectives referències en el Sistema d'Informació Geogràfica de la Política Agrícola Comuna (conegut com SIGPAC)».  
5. Els agricultors i les empreses agrícoles que tinguen obligació de portar algun tipus de registre, han de:  
a) Mantindre els registres actualitzats, és a dir, que no transcórrega un termini superior a 15 dies naturals des que es va produir el fet que va haver de ser anotat fins que s'hi du a terme la inscripció.  
b) Mantindre els registres durant un període mínim de dos anys, excepte pel que fa als productes que continguen o estiguen compostos per organismes modificats genèticament, per als quals el termini mínim de conservació serà de cinc anys.  
c) Posar els registres a disposició de les autoritats competents en l'exercici de les seues tasques d'inspecció, control o supervisió.  
Article 4. Registres  
1. Els registres es poden portar en paper o en format electrònic.  
2. En tot cas, les dades mínimes que s'hi registren han de ser les que figuren en els annexos d'este decret, sense perjudici que s'empren models més complets, com els facilitats per la conselleria amb competències en agricultura, pesca i alimentació o altres organismes en l'àmbit de les seues competències.  
3. Les anotacions que es realitzen en els registres han de ser de tal forma que:  
a) No puguen ser modificades sense que quede constància d'esta modificació.  
b) Romanguen llegibles durant tot el període en què s'han de conservar els registres.  
c) No siga possible la introducció de dades prèvies a anotacions ja realitzades (sense perjudici que, en els sistemes informàtics, el contingut dels registres es puga ordenar de forma diferent de la cronològica).  
d) S'identifique a la persona que hi va realitzar cada anotació o inscripció.  
Article 5. Registres d'utilització de productes fitosanitaris i d'anàlisi de residus de productes fitosanitaris  
1. Han de portar registres d'utilització de productes fitosanitaris tots els agricultors o empreses agrícoles que es definixen en l'article 2 de l'Orde APA 326/2007, i aquelles empreses alimentàries que usen productes fitosanitaris.  
2. Els registres sobre la utilització de productes fitosanitaris s'han d'ajustar a allò que es disposa en l'Orde APA 326/2007.   
3. Els agricultors i les empreses agrícoles que produïsquen o recol·lecten productes vegetals amb finalitats alimentàries, com a mínim, han de portar registres sobre els resultats de totes les anàlisis pertinents efectuades en mostres agafades de plantes o altres mostres que tinguen importància en la salut humana, tal com s'establix en l'incís III.9, de la part a, de l'annex I, del Reglament 852/2004. Estes anàlisis seran, en particular, les de residus de productes fitosanitaris. El registre dels resultats de les anàlisis de residus de productes fitosanitaris també està previst en l'Orde APA 326/2007.  
4. En l'annex I es detallen les dades que s'hi han de registrar o els documents relatius als productes que s'han de conservar i s'han mantindre a disposició de l'autoritat competent.  
Article 6. Registres dels plans i de les pràctiques de fertilització o adobament nitrogenat i d'anàlisi de sòls i aigües  
1. Els agricultors i les empreses agrícoles als quals s'aplique allò que es disposa en l'Orde de 12 de desembre de 2008, de la Conselleria d'Agricultura, Pesca i Alimentació, han de portar registres dels plans i de les pràctiques de fertilització o adobament.  
2. En l'annex II es detallen les dades que s'hi han de registrar o els documents relatius a la fertilització o adobament nitrogenat que s'han de conservar i s'han de mantindre a disposició de l'autoritat competent.  
3. L'Orde de 12 de desembre de 2008, de la Conselleria d'Agricultura, Pesca i Alimentació, que aprova el Pla d'Actuació en Zones Vulnerables, requerix que per a la realització dels càlculs de les dosis de fertilització o adobament nitrogenat es realitzen periòdicament anàlisis de sòls i aigües. Estes anàlisis poden ser efectuades a iniciativa de l'agricultor o l'empresa agrícola o per l'administració, associacions de productors, comunitats de regants, etc. En tot cas, si l'agricultor o l'empresa agrícola té coneixement de les concentracions de nitrogen en el sòl i de nitrats en l'aigua, ha de tindre-les en compte per a fer els plans de fertilització o adobament.  
4. El registre consistirà en l'arxivament dels butlletins d'anàlisi, originals o còpies.  
Article 7. Registre del material vegetal procedent d'organismes modificats genèticament  
1. Amb la finalitat d'assegurar la traçabilitat dels productes procedents o elaborats amb organismes modificats genèticament, d'acord amb el Reglament 1830/2003, tots aquells agricultors o empreses agrícoles que utilitzen llavors o plançons d'organismes modificats genèticament han de portar un registre del seu ús.  
2. En l'annex III es detallen les dades que s'hi han de registrar o els documents relatius als materials vegetals procedents d'organismes modificats genèticament que s'han de conservar i s'han de mantindre a disposició de l'autoritat competent.  
Article 8. Registres de destinació de la producció  
1. Estan obligats a mantindre registre de les eixides dels productes de la seua explotació tots els agricultors i les empreses agrícoles que produïsquen aliments, pinsos, substàncies destinades a ser incorporades en un aliment o un pinso, o amb probabilitat de ser-ho, d'acord amb l'article 18 del Reglament 178/2002. També estan obligats a mantindre registres de cada collita o partida de collita comercialitzada, d'acord amb l'article 3.1.c de l'Orde APA/326/2007.   
2. Així mateix, en el cas que s'obtinguen productes que continguen o estiguen compostos per organismes modificats genèticament s'ha d'assegurar la seua traçabilitat d'acord amb el Reglament 1830/2003.   
3. Les dades que es conserven de les entregues de productes en primera comercialització s'han de poder rastrejar a través de les dades d'entrades matèries primeres que es conserven en les empreses alimentàries i empreses no agrícoles de pinsos, d'acord amb els requisits de traçabilitat establits en l'article 18 del Reglament 178/2002.  
4. En l'annex IV es detallen les dades que s'hi han de registrar i els documents relatius als productes que s'han de conservar i s'han de mantindre a disposició de l'autoritat competent.  
Article 9. Controls oficials  
1. Les conselleries amb competències en l'àmbit agroalimentari duran a terme un sistema de controls per a vetlar pel compliment de la legislació agroalimentària.  
2. Els esmentats controls es poden efectuar directament per l'administració o per qualsevol dels mecanismes previstos en la legislació vigent.  
3. El control del compliment de les obligacions previstes en este decret pot ser realitzat en labors de control específiques o de forma indirecta en altres actuacions de la conselleria.  
Article 10. Incompliment d'obligacions  
1. Els incompliments de les obligacions que s'establixen en este decret poden ser constitutius d'alguna infracció de les tipificades en alguna de les lleis següents:  
a) Llei 43/2002, de 20 de novembre, de Sanitat Vegetal.  
b) Llei 9/2003, de 25 d'abril, per la qual s'establix el règim jurídic de la utilització confinada, alliberament voluntari i comercialització d'organismes modificats genèticament.  
2. Tot això sense perjudici de la pèrdua de drets econòmics que es puga derivar de l'incompliment de les disposicions d'este decret segons la corresponent normativa reguladora de les ajudes.  
DISPOSICIÓ TRANSITÒRIA  
Única. Utilització dels anteriors llibres d'explotació agrícoles  
Aquells agricultors i empreses agrícoles que usen llibres d'explotació dins d'altres sistemes obligatoris o voluntaris que continuen, almenys, les dades recollides en els annexos, poden seguir usant-los.  
DISPOSICIÓ DEROGATÒRIA  
Única. Normes que es deroguen  
Queden derogades totes les disposicions que del mateix rang o d'un rang inferior s'oposen a allò que es disposa en este decret.  
DISPOSICIONS FINALS  
Primera. Habilitació de desenvolupament reglamentari  
Es faculta la consellera d'Agricultura, Pesca i Alimentació perquè emeta els actes, les resolucions i les instruccions que siguen necessaris per a l'aplicació d'este decret.  
Segona. Entrada en vigor  
Este decret entrarà en vigor als sis mesos de la seua publicació en el Diari Oficial de la Comunitat Valenciana.  
Alacant, 18 de juny de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Registres sobre la utilització de productes fitosanitaris  
S'hi han de registrar les dades següents:  
Per a cada tractament plaguicida realitzat:  
1r. Data.  
2n. Cultiu, collita, local o mitjà de transport usat.  
3r. Plaga, incloses les males herbes, motiu del tractament.  
4t. Producte utilitzat, nom comercial i número de registre.  
A més, s'han de conservar els documents que justifiquen els assentaments realitzats en el registre de dades, com factures d'adquisició de productes fitosanitaris o contractes amb les empreses de tractaments.  
Per a cada anàlisi de plaguicides realitzada:  
1r. Data.  
2n. Cultiu o collita mostrejats.  
3r. Substàncies actives detectades.  
4t. Número del butlletí d'anàlisi i laboratori que el realitza.  
A més, s'han de conservar els butlletins d'anàlisi.  
Annex II  
Registres de plans i de pràctiques de fertilització o adobament nitrogenat  
Plans de fertilització o adobament nitrogenat:  
Si l'agricultor disposa d'un pla de fertilització o adobament nitrogenat ha de conservar-lo a disposició de les autoritats competents.  
Pràctiques de fertilització o adobament nitrogenat:  
S'hi han de registrar les dades següents:  
1r. Data.  
2n. Parcel·la.  
3r. Tipus d'adob.  
4t. Riquesa.  
5t. Quantitat.  
Si la fertilització o l'adobament es realitza per fertirrigació s'hi han de registrar a més:  
6t. Dosi.  
7m. Volum d'aigua usat.  
Annex III  
Registre de material vegetal procedent d'organismes modificats genèticament  
Els agricultors o les empreses agrícoles que comercialitzen productes que continguen o estiguen compostos per organismes modificats genèticament (OMG) han de conservar la documentació referent al seu ús i han de transmetre per escrit a l'operador que reba el producte la informació següent:  
1r. La menció que el producte conté o està compost per organismes modificats genèticament.  
2n. L'identificador únic o els identificadors únics assignats als esmentats organismes modificats genèticament d'acord amb el procediment comunitari que s'establisca respecte d'això.  
Annex IV  
Registres de destinació de la producció  
Per part de l'agricultor o l'empresa agrícola:  
Per a cada collita o cada partida de collita comercialitzada:  
1r. Data.  
2n. Producte vegetal.  
3r. Quantitat d'este expedida.  
4t. Nom i adreça del client o receptor.   
Per part de l'empresa alimentària o empresa no agrícola de pinsos:  
1r. Data.  
2n. Producte vegetal.  
3r. Quantitat d'este rebuda.  
4t. Nom i adreça del subministrador.  
En el cas què els productes continguen o estiguen compostos per organismes modificats genèticament, s'hi han de registrar, a més, les dades incloses en l'annex III.  
A més, les dos parts han de conservar els albarans o factures de venda.


Còpia Permalink ELI